
Stine og Hege Schultz Heireng

Året

UTE

100 TURTIPS TIL FIRE

EVENTYRLIGE ÅRSTIDER

SIDE 98

Opplev fruktblomstringen i Hardanger

SIDE 208

Gå Norge på tvers

Prøv hundekjøring

SIDE 108

Overnatt i en tretopphytte


Fire årstider

MED FRILUFTSLIV

GJENNOM ALLE ÅR HAR vi mennesker tilpasset friluftslivet vårt til årstidene. Vi har gått skiturer om vinteren, plukket hvitveis om våren, badet fra varme svaberg om sommeren og fylt spann med blåbær om høsten.

Enkelte måneder er lette å like, som juni og juli, fordi de bringer med seg varme og lyse netter. Andre måneder krever mer av oss, som november og desember, fordi kulda kryper innpå, mørket senker seg og naturen verken er sommerlig grønn eller vinterlig hvit.

Dette er en bok om natur og friluftsliv i fire årstider. Du lærer om hvilke forandringer som skjer i naturen om våren, sommeren, høsten og vinteren, og får konkrete tips til helge- og ferieturer, nærturer og aktiviteter hver måned. Vanskelighetsgraden varierer fra enkel til ekstra krevende.

Vårt håp er at du lærer noe nytt om hvilke planter, fugler og dyr du møter i naturen i de ulike årstidene, finner større glede i turene dine og oppdager flere gode grunner for å tilbringe mer tid ute – også de dagene snøbygene pisker, bølgene glefser eller verden er tung av tåke.

Vår erfaring er at de dagene da du ønsket å bli inne, men trosset været og tok steget ut, kan gi de sterkeste naturøyeblikkene. Enten fordi forventningene var lave, fordi naturen er vakker på sitt vis også da, eller fordi naturen er spesielt unik når været er krevende.

LA OSS GI deg tre eksempler fra vårt eget friluftsliv.

En novemberkveld da regnet høljet og skogen lå som en vegg av mørke, dro vi på telttur. Neste morgen våknet vi til årets første snøfall! Dunlett, kritthvit nysnø over naturen.

En julidag pisket nordavinden i fjeset og sjøen gikk hvit. Vi dro på fottur langs en kyststi. Ute i bølgene så vi spekkhoggere!

En maidag da vi sovnet skuffet i hengekøyene ved ei myr fordi vi ikke hadde nådd frem til utsiktspunktet i tide, våknet vi midt i en orrfuglleik ved morgengry. Vårens vakreste eventyr!

Ofte er det slike sideeventyr som fester seg og beriker friluftslivet ditt.

HVORFOR HAR VI ÅRSTIDER?

Vi må helt ut i verdensrommet for å forstå hvorfor vi har fire årstider i Norge.

Vår lille jordklode går i bane rundt solen og snurrer samtidig rundt sin egen akse. Årstidene får vi fordi jorden samtidig snurrer litt skeivt. Når jorden forflytter seg rundt solen gjennom året, blir ulike deler av jordkloden utsatt for direkte sollys. Derfor har vi her i Norge mest dagslys om sommeren, mest mørke om vinteren, og ved høst- og vårjevndøgn er dag og natt like lange.

Årstidsvariasjonene har stor betydning for planter, fugler og dyr og gjør Norge til et unikt sted for friluftsliv. Hver årstid har sin sjarm og gir unike muligheter til å oppleve naturen på nye måter.

HVILKE TURDRØMMER VIL DU OPPFYLLE?

Hvilke turambisjoner har du for friluftslivet ditt? Frister det med flere hverdagsovernattinger i hengekøye, en lengre fottur over Hardangervidda eller tinderangling i Jotunheimen, eller kanskje du vil styre ditt eget hundesledespann? Hemmeligheten bak det å få et rikt friluftsliv er å prioritere tid ute. Da må det som regel gå på bekostning av noe annet, som tiden i sofaen eller surfing på mobilen.

Vi har god erfaring med å bestemme oss i starten av året for hva vi ønsker å oppleve, og så lage en plan for hvordan vi skal få det til. Forsøk å være så konkret du kan. Hvis målet ditt er «å tilbringe mer tid ute», kan det bli vrient å følge opp i praksis fordi målet er for lite spesifikt. Målet bør være konkret, tidsbestemt, realistisk og motiverende. Turmål for året kan for eksempel være:

• Gå trugetur en fullmånenatt i januar

• Bli med på fellestur over Finnmarksvidda i februar

• Lære tre humlearter i mars

• Oppleve orrfuglleik den siste helgen i april

• Gå på ski i 17. mai-tog til Galdhøpiggen

• Sove i hengekøye under åpen himmel en juninatt

• Gå fra hytte til hytte i Rondane i sommerferien

• Padle kano og plukke blåbær i august

• Lære å plukke tre trygge sopper i september

NYE TURTIPS HVER MÅNED!

Denne boken er en hyllest til naturen gjennom året. Tipsene i boken er fordelt i følgende fire kategorier:

AKTIVITET: Små og spennende lavterskel-aktiviteter i naturen.

NÆRTUR: Hverdagslige naturopplevelser der du bor.

FERIE- OG HELGETUR: Konkrete turdestinasjoner for ferier og helger.

OM NATUREN: Lær om dyrene, fuglene og forandringene i naturen.

FØLG MÅNENS FERD OVER HIMMELEN

Å følge med på månens forandringer over tid er fascinerende. Du blir bevisst på månefasene, får oppleve fullmåne, halvmåne og nymåne og forstår når månen er voksende eller minkende. Går du tur i vintermørket ved fullmåne, når hele måneskiven er opplyst av solen, vil du kunne oppleve et sterkt måneskinn som lyser opp snødekte fjell og mørklagt skog.

Månen bruker om lag én måned på sin ferd rundt jorden. Gikk du glipp av fullmånen, har du dermed en ny mulighet om ca. fire ukers tid. Et enkelt tips for å lære deg forskjellen på voksende og minkende måne er å holde hånden opp mot månen. Når månens bue kan plasseres i buen mellom tommel og pekefinger på din høyre hånd, er månen voksende (i ny). Da er månen på vei til å bli fullmåne. Når månens bue kan plasseres i buen mellom tommel og pekefinger på din venstre hånd, er månen minkende (i ne).

• Krysse nærmeste naturreservat til fots i oktober

• Delta på et teorikurs om turskøyting i november

• Grave en snøhule med barna og overnatte der i desember

KONKRETISER GJERNE TURMÅLET så mye som mulig ved å antyde noe om hvor du vil dra på tur, hvem du vil dra med, når du vil dra, og hvordan du skal få det til. Det er motiverende å ha turmål fordi det gir deg en retning og plan og gjør turmålet oppnåelig og innenfor rekkevidde. Det gjør at du kan glede deg, har tid til å forberede deg, og – ikke minst – det øker sannsynligheten for at turen faktisk blir noe av. Lag gjerne en plan sammen med venner eller familie. Det er mer forpliktende og gøy. Kanskje du skal gi bort denne boken i gave til noen du vil ha et friluftsår sammen med?

Hvis turmålet ditt fremstår uoppnåelig for deg fordi du mangler turerfaring, utstyr eller kompetanse, kan det være inspirerende å ha ett langsiktig mål og flere kortsiktige mål. Et langsiktig mål kan være at du skal gå «Jostedalsbreen på langs», og kortsiktige mål kan være at du skal delta på et kurs om kart og kompass i regi av Turistforeningen til våren, gå dagsturer på fjellski på Hardangervidda i påskeferien og overnatte i telt i nærmarka i vinterferien. Har du hårete turmål, kan det være lurt å involvere familien i planleggingen for å sikre at du har den nødvendige støtten på hjemmebane, for eksempel når det gjelder barne- eller hundepass. Tillat deg å justere turmålet ditt hvis uventede ting skjer i livet, ved å sette nye delmål som tar deg dit du vil.

La oss gi deg et eksempel fra vårt friluftsliv. Vi bestemte oss i november 2015 for at vi skulle overnatte ute i naturen én gang hver uke i hele 2016. Dette var et konkret, tidsbestemt, realistisk (men ambisiøst) og motiverende mål som skulle bygge opp under den mer langsiktige målsettingen om at vi ønsket «mer friluftsliv i hverdagen». Målet krevde en viss innsats av oss, men var samtidig oppnåelig i lys av tilgjengelig tid og tidligere turerfaring. Siden Stine var småbarnsmor, gjennomførte vi de fleste turene i ukedagene fra klokken 19 på kvelden til klokken 07 på morgenen, slik at hun ikke gikk glipp av verdifull tid med barna. Vi møttes i skogkanten etter middagstid, overnattet under stjernene i hengekøye og dro rett på hver vår jobb neste morgen.

I ettertid har vi hatt stor glede av «52 overnattingsturer på 52 uker»-prosjektet. Det ble faktisk startskuddet for at vi nå har gitt ut fem turbøker, men aller viktigst: Det senket terskelen vår for å tilbringe mer tid ute i naturen – året rundt! Til vår store overraskelse og glede gjorde prosjektet at vi erfarte hvor fin naturen er til alle årstider. Vi fikk også mye kvalitetstid med familien, venner og kollegaer fordi mange ønsket å bli med oss på hengekøyeturer midt i uka. Disse små endringene, som å overnatte ute én gang i uka i et helt år, har over tid utgjort en stor forskjell for friluftslivet vårt.

VANSKELIGHETSGRAD

Turene i boken er klassifisert med utgangspunkt i en standard for gradering av turstier som er utarbeidet av Den Norske Turistforening (DNT), Friluftsrådets Landsforbund og Innovasjon Norge.

ENKEL: Under 300 høydemeter. Under 5 kilometer.

MIDDELS: Under 600 høydemeter. Under 10 kilometer.

KREVENDE: Under 1000 høydemeter. Under 20 kilometer.

EKSTRA KREVENDE: Over 1000 høydemeter. Over 20 kilometer.

Høydemeter viser til samlet stigning for hele turen, og lengde viser til antallet kilometer for hele turen. Type sti, brekrysninger og bratthet er tillagt vekt i vurderingen av vanskelighetsgrad.




Kart

Kartene i boken er i ulik målestokk, og du vil finne angivelse av målestokk på hvert enkelt kart. Kartene er nyttige for å planlegge turer og som oversiktskart, men bring alltid med eget kart eller GPS på turen, og gjør egne vurderinger underveis. Flere av turene i boken går over bre, og her varierer trygg rute gjennom sesongen. Det gjelder også for toppturer vinterstid, der rutevalg avhenger av forhold og forutsetninger. Mangler du bre- eller toppturkompetanse, må du gå med brefører eller guide.




VINTER

Vinteren er her med sine kalde, mørke og lange netter. Stjernene tindrer på nattehimmelen, snøen daler dunlett ned, og overalt er det spor av dyrenes nattlige vandringer. Nå er tiden inne for å lete frem skiene, nyte måneskinnet, dra på vinterferie og blåse såpebobler i kuldegrader.

Tips!

FEM VINTERAKTIVITETER

• Prøv hundesledekjøring, side 18

• Ta en vinterovernatting i hengekøye, side 27

• Blås såpebobler i kuldegrader, side 30

• Lær om stjernebilder, side 44

• Lag vakre islykter, side 47

OPS/image/page03_01.jpg





OPS/image/page14_01.jpg





OPS/image/page05_01.jpg





OPS/image/page05_02.jpg





OPS/image/page09_01.jpg





OPS/image/page10_01.jpg





OPS/image/page12_01.jpg





OPS/image/page13_01.jpg





OPS/image/page05_03.jpg





OPS/image/page05_04.jpg





OPS/image/logo.jpg
A GYLDENDAL





OPS/image/page05_05.jpg





OPS/image/cover.jpg





OPS/image/page06_01.jpg





